מספר זהה של תושבים בגרמניה היה מצביע עבור המנהיג החדש של המפלגה הסוציאל-דמוקרטית מרטין שולץ ועבור אנגלה מרקל מהמפלגה השמרנית אילו הייתה מתקיימת הצבעה ישירה לתפקיד הקנצלר  כך עולה מסקר שפרסמה אתמול (רביעי) רשת ARD, שמונה חודשים לפני הבחירות הפדרליות שבהן תנסה מרקל לזכות בכהונה רביעית.
לפי הסקר, מרקל, מנהיגת המפלגה הנוצרית-דמוקרטית, ושולץ, שפרש בשבוע שעבר מראשות הפרלמנט האירופי כדי לשוב לזירה המקומית, זוכים ב-41% כל אחד. הקנצלרית איבדה 2% והמנהיג החדש של הסוציאל-דמוקרטים עלה ב-5% בהשוואה לסקר הקודם שנערך בחודש ספטמבר האחרון.
המפלגה הסוציאל-דמוקרטית, החברה בקואליציה של מרקל, הודיעה ביום שלישי כי שולץ יהיה המועמד שלה בבחירות ויתחרה במרקל. זאת אחרי שמנהיג המפלגה זיגמר גבריאל, סגנה של מרקל, הודיע כי הוא מפנה את מקומו כדי להגדיל את סיכויי המפלגה בבחירות בספטמבר. שולץ ייבחר באופן רשמי לתפקיד ביום ראשון הקרוב.
כדי להנהיג את הממשלה הבאה, המפלגה הסוציאל-דמוקרטית תצטרך לחבור למפלגות מרכז-שמאל נוספות, כמו הירוקים ו"דה לינקה", מפלגת השמאל הרדיקלי. מנגד, המפלגה הנוצרית-דמוקרטית של מרקל עשויה לאבד מכוחה לטובת "אלטרנטיבה לגרמניה" מהימין הקיצוני, שניצלה את משבר המהגרים כדי לבסס את כוחה בפרלמנטים במדינות המחוז השונות. לפי הסקרים, היא צפויה לקבל לפחות 11% מהקולות, ובכך להיכנס לראשונה לבונדסטאג.